贈陳師道判官
作者：郭祥正
朝代：宋

paragraphs: 自從梅老死，詩言失平淡。
我欲回衆航，力弱不可纜。
栖遲二十年，時時漫孤噉。
忽逢陳夫子，兩目海水湛。
爲我聊一吟，粹芳超俗艷。
又如趙氏璧，毫髪絕瑕玷。
愈多愈精好，璀璀摘驪頷。
借令李杜在，决敵未應敢。
低頭亟趨降，吞聲就誅貶。
招來君尚謙，且曰吾與點。
窮朝把樽酒，金斝紅浪颭。
胡爲眷幕府，半百尚壈坎。
幽蘭没蕭艾，明珠混野芡。
何當叩相閣，斯人願收斂。
置之翰林中，萬丈看光焰。